ผลธัญญะเล็งเพิ่มทุนรุกตปท.
“ผลธัญญะ” เล็งเพิ่มทุนจดทะเบียน รองรับการขยายธุรกิจต่างประเทศ
9 ก.ย. 2554

“ผลธัญญะ” เล็งเพิ่มทุนจดทะเบียน รองรับการขยายธุรกิจต่างประเทศ 
นายชวลิต หวังธำรง ประธานเจ้าหน้าที่บริหาร บริษัท ผลธัญญะ (PHOL) เปิดเผยว่า บริษัทอยู่ระหว่างศึกษาแผนลงทุนธุรกิจจัดจำหน่ายอุปกรณ์เพื่อความปลอดภัยและบำบัดน้ำเสียในต่างประเทศ เวียดนาม ลาว เขมร กัมพูชา ซึ่งแนวทางเป็นไปได้มากสุดคือร่วมทุนกับพันธมิตรในต่างประเทศมากกว่าทำเองเพราะเป็นเรื่องยาก คาดว่าจะได้ข้อสรุปภายในปีนี้ และเริ่มดำเนินการปีหน้า
กรณีไปลงทุนต่างประเทศบริษัทอาจต้องเพิ่มทุนจดทะเบียน เนื่องจากมีกระแสเงินสดเพียง 20 ล้านบาท และวงเงินกู้ธนาคารพาณิชย์ 200 ล้านบาท เพียงพอรองรับการขยายธุรกิจในประเทศ แต่ไม่เพียงพอรองรับการขยายธุรกิจในต่างประเทศ
ทั้งนี้ บริษัทตั้งเป้ารายได้ปีหน้าเติบโตมากกว่า 15% จากปีนี้คาดว่าจะมีรายได้ 800 ล้านบาท หรือโต 25% จากปีก่อน และเชื่อว่ากำไรสุทธิในปี 2554 จะโตมากกว่าเนื่องจากการเข้าไปทำธุรกิจน้ำดื่มกรองเป็นธุรกิจใหม่จะเริ่มดำเนินการในช่วงไตรมาส 4 ปีนี้ให้ส่วนต่างกำไรสูงกว่า โดยขณะนี้อยู่ระหว่างการเจรจากับผู้ประกอบการทั้งโรงงาน โรงแรม และสำนักงานต่างๆ
ในช่วงครึ่งปีหลังบริษัทยังเดินหน้าขยายธุรกิจทั้งด้านความปลอดภัยและธุรกิจบำบัดน้ำต่อเนื่องจากครึ่งปีแรก เนื่องจากแนวโน้มการเติบโตของทั้งสองธุรกิจยังอยู่ในระดับสูงกว่าคาด หลังจากที่ได้รับผลดีจากนโยบายสนับสนุนความปลอดภัยในการทำงานของภาคอุตสาหกรรม และนโยบายการบริหารจัดการน้ำของรัฐบาล
ปัจจุบันบริษัทมีงานในมือ 15 ล้านบาท ครึ่งปีหลังเตรียมเข้าประมูลงานใหม่ในธุรกิจบำบัดน้ำเสียเกือบ 20 โครงการ มูลค่ารวม 100 ล้านบาท คาดว่าจะได้งานประมาณ 50 ล้านบาท เริ่มรับรู้ในครึ่งปีหลังนี้ จึงมั่นใจรายได้ทำได้ตามเป้าหมาย
สำหรับนโยบายปรับขึ้นค่าจ้างของรัฐบาลจะไม่ส่งผลกระทบต่อบริษัท เพราะอัตราค่าจ้างส่วนใหญ่เกือบ 100% สูงกว่าอัตรา 300 บาทอยู่แล้ว จึงไม่ได้รับผลกระทบจากนโยบายดังกล่าวแต่อย่างใด